
    1. DEFINIŢII

    1.1. Reabilitarea

    Reabilitarea a fost definită de OMS ca "Utilizarea tuturor mijloacelor de reducere a impactului condiţiilor dizabilitante şi handicapante şi oferirea posibilităţii integrării sociale optime a persoanelor cu dizabilităţi"*2)

    Această definiţie include reabilitarea clinică dar de asemenea, important, susţine conceptul de participare socială care necesită adaptarea mediului social la nevoile persoanelor cu dizabilităţi, pentru a elimina barierele sociale sau profesionale pentru participare.

    În contextul sănătăţii, reabilitarea a fost definită în mod specific ca fiind "un proces de schimbare activă prin care o persoană cu dizabilităţi dobândeşte cunoştinţele şi abilităţile necesare pentru o funcţionare optimă din punct de vedere fizic, psihologic şi social"*3). Această definiţie furnizează o indicaţie explicită a procesului prin care trec persoanele cu dizabilităţi pentru dezvoltarea propriilor capacităţi, domeniu promovat eficient de reabilitarea medicală.

    1.2. Recuperare (Reabilitare), Medicină Fizică şi Balneologie

    Recuperare (Reabilitare), Medicină Fizică şi Balneologie în Europa este o specialitate medicală individuală şi a fost definită de UEMS secţiunea RMFB după cum urmează:

 ┌────────────────────────────────────────────────────────────────────────────┐

 │ RMFB este o specialitate medicală independentă preocupată de promovarea    │

 │funcţionării fizice şi cognitive, a activităţilor (inclusiv comportamentul),│

 │a participării (inclusiv calitatea vieţii) şi modificarea factorilor        │

 │personali şi de mediu. Astfel este responsabilă de prevenirea,              │

 │diagnosticarea, tratarea şi managementul reabilitării persoanelor cu        │

 │afecţiuni dizabilitante şi co-morbidităţi la toate vârstele.                │

 │                                                                            │

 │ Specialiştii RMFB abordează holistic persoanele cu stări acute sau cronice,│

 │spre exemplu afecţiuni musculo-scheletice şi neurologice, amputaţii,        │

 │disfuncţii de organe pelvine, insuficienţă cardio respiratorie şi           │

 │dizabilitate datorată durerii cronice şi cancerului.                        │

 │                                                                            │

 │ Specialiştii de RMFB lucrează în diferite unităţii de la servicii de       │

 │urgenţă la locaţii comunitare. Ei folosesc instrumente specifice de evaluare│

 │a diagnosticului şi efectuează tratamente inclusiv farmacologice, fizicale, │

 │tehnice, şi intervenţii educaţionale şi profesionale. Datorită pregătirii   │

 │complexe ei sunt cei mai în măsură să răspundă de activităţile echipelor    │

 │multi-profesionale pentru a obţine rezultate optime.*4)                     │

 └────────────────────────────────────────────────────────────────────────────┘

    Explicaţia celor două părţi ale denumirii specialităţii de Recuperare (Reabilitare), Medicină Fizică şi Balneologie Medicală se găseşte în Anexa 1.

    2. RELEVANŢA REABILITĂRII PENTRU PERSOANELE CU DIZABILITĂŢI ŞI PENTRU SOCIETATE

    2.1. Modelul de funcţionare al Organizaţiei Mondiale a Sănătăţii, Dizabilităţile şi sănătatea în Reabilitare

    OMS a publicat Clasificarea Internaţională a Funcţionării, Dizabilităţii şi Sănătăţii în 2001*20). Aceasta a avut o importanţă fundamentală pentru o mai bună analiză a consecinţelor bolilor şi pentru practica Recuperării (Reabilitări), Medicinii Fizice şi Balneologiei.

    Evaluarea impactului bolii asupra unui individ diferă când este privit din perspectivă medicală sau de reabilitare. Din punct de vedere medical sau al bolii, capacitatea de funcţionare, dizabilitatea şi sănătatea pacientului sunt privite în primul rând ca şi consecinţe sau ca impact al unei boli sau a unei stări de sănătate. Intervenţiile medicale sunt orientate spre procesul bolii, iar scopul final al acestor intervenţii este de a evita consecinţele asupra individului. Pentru a evalua rezultatele intervenţiei relevante pentru pacientul respectiv*21), atât gradul de funcţionare cât şi sănătatea trebuie măsurate.

                     Condiţia de Sănătate

                     (Tulburare sau Boală)

                              ↑

     ┌────────────────────────┼──────────────────────────┐

     ↓                        │                          │

 Funcţii şi                   ↓                          ↓

 structuri   ←─────────→  Activităţi   ←─────────→  Participare

 ale              ↑                         ↑

 organismului     └───────────┬─────────────┘

                              │

                     ┌────────┴────────┐

                     ↓                 ↓

                 ┌────────┐       ┌─────────┐

                 │Factori │       │Factori  │

                 │de Mediu│       │Personali│

                 └────────┘       └─────────┘

*ST*

    Figura 1: Cadrul actual al funcţionării şi dizabilităţii - Clasificarea Internaţională a Funcţionării, Dizabilităţii şi Sănătăţii OMS - CIF (WHO - ICF)*20)

    Din perspectiva RMFB, funcţionarea şi sănătatea pacientului este privită ca fiind asociată cu, şi nu doar o consecinţă a stării de sănătate sau a bolii. În plus, funcţionarea nu reprezintă doar un rezultat, ci şi punctul de pornire al evaluării clinice şi al intervenţiei, ceea ce este de asemenea important pentru managementul calităţii. Mai mult, funcţionarea trebuie privită ca interacţionând strâns atât cu caracteristicile persoanei cât şi cu mediul*22). Astfel, procesul de reabilitare ţinteşte funcţionarea, mediul şi factori personali care se pot schimba*11). În consecinţă, reabilitarea începe cu o înţelegere profundă a factorilor care determină funcţionarea şi interacţiunea acesteia cu factorii personali şi de mediu indiferent de afecţiune. Componentele modelului bio-psiho-social al funcţionătii şi dizabilităţii*13), *14) precum şi înţelegerea interacţiunilor dintre acestea pot fi observate în Figura 1.

    O bază utilă pentru această înţelegere este modelul bio-psiho-social al funcţionării, dizabilităţii şi sănătăţii furnizat de Organizaţia Mondială a Sănătăţii - OMS (WHO)*20). Pe baza acestui model, funcţionarea cu componentele sale, Funcţiile şi Structurile Organismului şi Activităţile şi Participarea, este privită în raport cu starea de sănătate analizată, precum şi cu factorii personali şi de mediu (Figura 1)*25), *26). "Funcţionarea" este un termen mai pozitiv decât "dizabilitatea" în descrierea interacţiunii dintre un individ cu o anumită stare de sănătate şi factorii contextuali (factorii de mediu şi personali) ai individului respectiv. Dizabilitatea este adesea utilizat ca termen umbrelă pentru deteriorare (engl.: impairment), limitarea activităţii şi restricţia participării. Recunoaşterea acestor termeni poate ajuta la parcurgerea literaturii de specialitate. Din perspectiva bio-psihosocială prezentată aici, se face implicit referire la funcţionare când se studiază dizabilitatea şi vice versa. (Un exemplu pentru pacienţi cu afecţiuni musculare şi osoase este furnizat în Figura 2

*T*

                           ┌───────────────────────────────┐

                           │Artroza, Artrita Reumatoidă sau│

                           │afecţiune musculo-scheletică   │

                           └───────────────────────────────┘

                                           ↑

            ┌──────────────────────────┬───┴────────────────────────┐

            ↓                          ↓                            ↓

┌───────────────────────┐  ┌─────────────────────────┐  ┌──────────────────────┐

│Funcţiile organismului:│  │Activităţi:              │  │Participare:          │

│durere                 │  │mobilitate: ortostatism, │  │activităţi            │

│interval de mişcare    │  │mers, utilizare a        │  │profesionale, relaţii │

│slabiciune musculară   │←→│mijloacelor de transport;│←→│de familie, recreere  │

│deficit de coordonare  │  │prinderea şi manevrarea  │  │şi petrecerea timpului│

│tulburări de somn      │  │de obiecte activităţi ale│  │liber, viaţa socială  │

│motivaţie, energie     │  │vieţi cotidiene: spalat, │  │participare la        │

└───────────────────────┘  │îmbrăcat, cumpărături,   │  │activităţi politice şi│

          ↑                │prepararea meselor       │  │religioase            │

          │                └─────────────────────────┘  └──────────────────────┘

          │                            ↑                           ↑

          │                            │                           │

          └───────────┬────────────────┴──────────────┬────────────┘

                      ↓                               ↓

          ┌───────────────────────┐     ┌────────────────────────┐

          │Factori de mediu:      │     │Factori personali:      │

          │locul de muncă         │     │comportamentul faţă de  │

          │facilităţile de locuit │     │problemele de sănătate  │

          │şi de transport familie│     │strategii de a face faţă│

          │şi prieteni servicii de│     │multimorbiditate        │

          │sănătate şi asigurare  │     │vârsta şi sexul         │

          │atitudini sociale      │     │                        │

          └───────────────────────┘     └────────────────────────┘

    Figura 2: Exemplu de aplicare a modelului CIF (ICF) pentru afecţiuni musculo-scheletice.

    - Condiţia de sănătate este termenul umbrelă pentru o boală, tulburare, accident sau traumă şi poate include de asemenea alte circumstanţe, cum ar fi îmbătrânirea, stresul, anomalii congenitale, sau predispoziţie genetică. Aceasta poate include de asemenea informaţii privind patogeneza şi/sau etiologia. Există posibile interacţiuni cu toate componentele funcţionării, funcţiilor şi structurilor organismului, activitatea şi participarea.

    - Funcţiile organismului sunt definite ca funcţii fiziologice ale sistemelor organismului, inclusiv funcţiile mentale, cognitive şi psihologice. Structurile organismului sunt părţile anatomice ale organismului, cum ar fi organele, membrele şi componentele lor. Anomaliile funcţiei, precum şi cele ale structurii sunt denumite deteriorări, care sunt definite ca abateri semnificative sau pierderi (ex. deformare) a structurilor (e.x. articulaţii) sau/şi funcţii (e.x. interval de mişcare limitat, slăbiciune musculară, durere şi fatigabilitate).

    - Activitatea înseamnă executarea unei sarcini sau a unei acţiuni de către un individ şi reprezintă perspectiva individuală a funcţionării.

    - Participarea se referă la implicarea unei persoane într-o situaţie de viaţă şi reprezintă perspectiva funcţionării din punct de vedere al societăţii. Dificultăţile la nivelul activităţii sunt denumite limitări ale activităţii (e.x. limitări de mobilitate cum ar fi mersul, urcarea treptelor, prinderea sau ridicarea). Problemele pe care o persoană le poate resimţi în implicarea sa în situaţii de viaţă, sunt denumite restricţii de participare (e.x. restricţii ale vieţii în comunitate, recreere şi hobbyuri, dar se poate referi şi la mers, dacă acesta este un aspect de participare din punct de vedere al situaţiei de viaţă).

    - Factorii de mediu reprezintă fundalul vieţii unei persoane şi a situaţiei de viaţă a acesteia. În cadrul factorilor contextuali, factorii de mediu formează mediul fizic, social şi de atitudine, în care persoanele trăiesc şi îşi desfăşoară viaţa. Aceşti factori sunt exteriori individului şi pot avea o influenţă pozitivă sau negativă, adică, pot reprezenta un mijloc de facilitare sau o barieră pentru persoana respectivă.

    - Factorii personali reprezintă fundalul particular al vieţii unei persoane şi a situaţiei de viaţă a acesteia şi cuprinde trăsături care nu fac parte din starea de sănătate, adică. sex, vârstă, rasă, condiţie fizică, stil de viaţă, obiceiuri, şi fundal social. Astfel, factorii de risc pot fi descrişi atât ca factori personali (e.x. stil de viaţă, bagaj genetic) cât şi ca factori de mediu (e.x. bariere de construcţie, condiţii de viaţă şi muncă). Factorii de risc nu sunt asociaţi numai cu debutul procesului generator de dizabilitate, ci interacţionează cu acesta în fiecare stadiu.

    Recuperarea (Reabilitarea), Medicina Fizică şi Balneologia se ocupă de promovarea multiprofesională a funcţionării persoanei*27), *28) şi depinde de evaluarea integrală şi înţelegerea funcţionării persoanei.

    2.2. Dreptul la Reabilitare

    Consiliul Europei a propus o legislaţie privind drepturile pentru dizabilitate, care cuprinde următoarele*37), *38):

    - Prevenirea dizabilităţilor şi a educaţiei în domeniul sănătăţii;

    - Identificare şi diagnosticare;

    - Tratament şi ajutoare terapeutice;

    - Învăţământ;

    - Îndrumare profesională şi instruire;

    - Angajare;

    - Integrare socială şi în mediu;

    - Protecţie socială, economică şi juridică;

    - Instruirea persoanelor implicate în reabilitare şi în integrarea socială a persoanelor cu dizabilităţi;

    - Informare;

    - Statistică şi cercetare.

    Regula 3 a Standardului Naţiunilor Unite*39) afirmă că "guvernele trebuie să îşi dezvolte propriile programe de reabilitare pentru toate grupurile de persoane cu dizabilităţi. Astfel de programe trebuie să se bazeze pe necesităţile persoanelor cu dizabilităţi şi pe principiile de participare deplină şi egalitate. Toţi cei care au nevoie de reabilitare trebuie să aibă acces la acestea. Acest lucru este valabil pentru persoanele cu dizabilităţi majore sau multiple. Guvernele trebuie să utilizeze experienţa organizaţiilor pentru persoanele cu dizabilităţi când dezvoltă sau evaluează astfel de programe de reabilitare". Din păcate, s-a aderat numai parţial la acest standard în majoritatea ţărilor Europene, fapt ce reprezintă o provocare atât pentru medici RMFB cât şi pentru societate în general. Practica RMFB nu se bazează pe modelul medical monolitic, ci ţine cont de aspectele sociale şi are o viziune holistică. Se bazează pe un model bio-psiho-social în cadrul unei îngrijiri continue, având în vedere atât factorii personali cât şi cei de mediu. Acest model asigură împuternicirea personală a utilizatorilor, contribuind la participarea integrală la toate aspectele vieţii. În ciuda confirmării drepturilor omului atât de către Anul Internaţional pentru Persoane Dizabilitate (1981) cât şi de către Anul European pentru Persoane cu Dizabilităţi (2003), accesul la serviciile de Reabilitare după accidente sau boli rămâne o problemă. Acest aspect se datorează în parte lipsei de resurse, de informare a persoanelor cu dizabilităţi şi unei proaste organizări a serviciilor, ceea ce duce la neconcordanţă între ofertă şi nevoi. Participarea multor persoane cu dizabilităţi este îngreunată de atitudinile tradiţionale în Societate, dar îmbunătăţirea sănătăţii şi a educaţiei persoanelor cu dizabilităţi în vederea creşterii nevoilor lor de participare necesită atenţie suplimentară, iar RMFB joacă aici un rol esenţial.

    2.3. Scopurile şi rezultatele recuperării

    Potenţialul de reabilitare al unei persoane (i.e. capacitatea de a beneficia de reabilitare) nu poate fi formulat fără a cunoaşte istoricul afecţiunii pacientului. Unii îşi revin spontan, astfel încât o intervenţie timpurie poate da impresia că tratamentul a fost eficace*40), *41). Pe de altă parte, pentru cei mai mulţi, lipsa reabilitării le va reduce gradul de independenţă şi calitatea vieţii*42). Studiile controlate, în care aceşti factori au fost luaţi în considerare, arată că intervenţia precoce tinde să fie asociată cu un rezultat final îmbunătăţit, fie că reabilitarea totală apare sau nu; chiar şi intervenţia mai târzie poate conferi beneficii utile.*43), *44)

    Scopul principal al reabilitării constă în a permite persoanelor cu dizabilităţi să ducă viaţă pe care şi-o doresc, cu toate restricţiile inevitabile impuse asupra activităţilor lor de deteriorările ce rezultă din boală sau leziune. În fapt, acest lucru se realizează cel mai bine printr-o combinaţie de măsuri pentru a:

    - depăşi sau ameliora aceste deteriorări,

    - elimina sau reduce barierele în calea participării în mediul ales de persoană şi

    - susţine reintegrarea lor în societate.

    Întrucât este un proces centrat pe pacient, este corect să optimizăm atât activitatea cât şi participarea.

    Astfel, un plan de reabilitare trebuie să ţină cont de dorinţele şi resursele individului, de prognosticul afecţiunii generatoare de dizabilitate, de natura deteriorărilor fizice şi cognitive şi de capacitatea acestuia de a dobândi noi cunoştinţe şi abilităţi care i-ar permite să-şi îmbunătăţească gradul de activitate şi participare. În plus, este necesară evaluarea gradului în care barierele din mediu în calea participării ar putea fi coborâte (fie că rezultă din mediul fizic sau din comportamentul altor persoane). În final, trebuie stabilit dacă resursele pentru implementarea proiectului sunt disponibile. Demonstrarea stării de bine şi a participării sociale a unei persoane este o caracteristică importantă a rezultatului reabilitării centrate pe pacient.*44)

    Starea de bine este probabil un indicator mai sigur al succesului decât calitatea vieţii, deoarece obiectivele recuperării trebuie să reflecte dorinţele persoanei în mod individual, fiindcă diferiţi oameni ce se găsesc în faţa unor situaţii similare pot avea obiective diferite. Multe scale de evaluare pentru calitatea vieţii iau în considerare relevanţa unor factori obiectivi specifici cum este abilitatea de a urca scările, care poate să nu fie percepută ca fiind la fel de importantă pentru toate persoanele cu dizabilităţi.

    Reabilitarea are capacitatea de a reduce povara ca urmare a dizabilităţii atât pentru indivizi cât şi pentru societate. Este eficientă în ameliorarea funcţionării individuale şi a vieţii independente prin realizarea unei sănătăţi mai bune, creşterea activităţii şi prin reducerea complicaţiilor şi efectelor co-morbidităţiilor. O autonomie personală mai mare, oportunităţi sporite pentru angajare şi alte activităţi ocupaţionale aduc beneficii atât individului cât şi societăţii. Întrucât mulţi factori sociali sunt implicaţi în reîntoarcerea individului la viaţa independentă şi la activitatea profesională, RMFB poate pregăti individul şi familia (sau persoana care se ocupă de ingrijire) să profite la maximum de oportunităţile disponibile.

    Reabilitarea s-a dovedit a fi eficientă nu numai în ameliorarea funcţionării individuale şi a vieţii independente ci şi în reducerea costurilor create de dependenţă*45). S-a arătat că banii economisiţi cu reabilitarea sunt recuperaţi prin economii de până la şaptesprezece ori.*46), *47)

    La nivel individual este esenţial să se măsoare rezultatele pentru a evalua eficienţa anumitor intervenţii şi servicii de reabilitare. Rezultatele acestor măsurători trebuie să se coreleze direct cu obiectivele abordate în planul de reabilitare. Evaluarea recuperării este fundamental diferită faţă de evaluarea tratamentelor medicale orientate pe boală şi care îşi propun să limiteze patologia sau să vindece boala. Reabilitarea se poate realiza cu succes în condiţii în care nu există refacere biologică şi chiar în condiţii de deteriorare intermitentă sau constantă. În cazul ultimei situaţii, reabilitarea trebuie făcută printr-un program continuu ce permite persoanei să menţină un nivel de participare şi o stare de bine care altfel nu ar fi fost obţinute. Auditarea serviciilor de reabilitare ar trebui să fie o practică obligatorie.

    3. PRINCIPIILE RECUPERĂRII (REABILITĂRII), MEDICINII FIZICE ŞI BALNEOLOGIEI

    3.1. Procesele de învăţare ca principiu de bază al Recuperării (Reabilitării), Medicinii Fizice şi Balneologiei

    Învăţarea este o parte modernă a procesului de Reabilitare. Specialistul RMFB este un profesor, în special când noile concepte de adaptare (ex. plasticitate) şi învăţare motorie trebuie să susţină programele de reabilitare. Specialiştii RMFB trebuie să cunoască principiile adaptării şi plasticităţii şi să înţeleagă bazele teoretice ale principiilor de predare şi învăţare.*48)

    Cunoaşterea acestor principii poate ajuta la elaborarea strategiilor pentru a ameliora rezultatele şi a evita proasta adaptare. Conceptele moderne eficiente ale învăţării motorii şi refacerii sunt dezvoltate cu scopul de a induce dobândirea de abilităţi relevante pentru viaţa cotidiană a pacientului. O astfel de abordare este benefică în prevenirea fenomenului de ne-utililizare şi pentru restabilirea funcţiei. Totuşi, un program prea intens poate fi vătămător.*49) Învăţarea obişnuită cuprinde instrucţiuni privitoare la "cum să facem" sau "cum să îndeplinim o sarcină". Totuşi, chiar fără o instrucţiune explicită, o persoană are capacitatea de a înţelege cum să facă ceva prin utilizarea învăţării implicite.

    Învăţarea explicită şi implicită este considerată a utiliza diferite căi neurale. Procesul de învăţare implicită este mai rezistent la leziunile neurologice, în special când memoria a fost sever deteriorată. Deşi prima abordare este mult mai utilizată, procedurile de învăţare explicită şi implicită au potenţial în toate aspectele Recuperării (Reabilitării), Medicinii Fizice şi Balneologiei.*50)

    3.2. Scopurile Recuperării (Reabilitării), Medicinii Fizice şi Balneologiei

    Scopurile principale ale Recuperării (Reabilitării), Medicinii Fizice şi Balneologiei sunt optimizarea participării sociale şi a calităţii vieţii. Aceasta implică a ajuta la împuternicirea individului în a decide şi a atinge gradul de autonomie şi independenţă pe care doreşte să le aibă, inclusiv participarea în activităţi profesionale, sociale şi recreaţionale potrivit drepturilor omului.*50)

    Recuperare (Reabilitare), Medicină Fizică şi Balneologie este eficientă în cinci moduri.

    - tratarea afecţiunii de bază;

    - reducerea deteriorării şi/sau dizabilităţii;

    - prevenirea şi tratarea complicaţiilor;

    - ameliorarea funcţionării şi activităţii;

    - permite participarea.

    Toate aceste activităţi iau în considerare contextul personal, cultural şi ambiental al individului urmând principiile CIF (OMS).

    Reabilitarea este un proces continuu şi coordonat care începe odată cu declanşarea unei boli sau leziuni şi continuă până când individul obţine un rol în societate potrivit cu aspiraţiilor şi dorinţelor sale.

    3.3. Echipa de Reabilitare

    3.3.1. Munca în echipă în Reabilitare

    Reabilitarea este o activitate multi-profesională*4), care depinde de buna comunicare dintre personal şi abilităţile individuale ale profesioniştilor implicaţi. Pentru a putea lucra, echipa trebuie să aibă nişte obiective de reabilitare clare pentru pacient, la care acesta împreună cu ceilalţi membri ai familiei sale trebuie să participe deplin. Valoarea muncii în echipă în această situaţie este aceea că rezultatul echipei este mai bun decât suma rezultatelor individuale ale specialiştilor implicaţi. Munca în echipă este mai eficientă prin împărtăşirea experienţei şi împărţirea sarcinilor. Nu se disting graniţele între rolul membrilor echipei, iar echipele de succes reuşesc prin contribuţia fiecăruia în ciuda graniţelor profesionale. Cele mai multe echipe de reabilitare pentru dizabilităţi fizice cuprind un nucleu de profesionişti şi alte persoane responsabile pentru nevoi speciale.

    3.3.2. Echipa Multi-profesională de Reabilitare

    Echipele specializate de reabilitare medicală sunt conduse de un specialist în RMFB. Ele sunt mai mult decât un ansamblu de diferiţi specialişti în sănătate, iar indivizii lucrează ca parte a unei echipe multi-profesionale ce înţelege rolurile şi valorile colegilor lor. Echipa lucrează împreună cu persoana cu dizabilităţi şi cu familia acesteia în stabilirea unor scopuri corecte, realiste şi oportune ale tratamentului în cadrul unui program coordonat de reabilitare. Scopurile sunt planificate în timp şi conforme cu evoluţia. Ele sunt centrate pe pacient şi nu pe diferitele discipline. Echipa nu trebuie să întrebe: "Care sunt scopurile terapeutului ocupaţional în această săptămână?" ci ar trebui să întrebe "Care sunt scopurile pacientului în această săptămână şi cum îl poate ajuta terapeutul ocupaţional să le realizeze?". În acest mod, reabilitarea reuşeşte să amelioreze funcţionarea şi participarea pacientului prin asigurarea unei surse coordonate de informaţii, sfaturi şi tratament pentru persoana cu dizabilităţi şi familia acesteia, echipa funcţionând ca un furnizor şi catalizator. Cooperarea în interiorul echipei de reabilitare este asigurată prin comunicarea organizată şi întâlniri regulate ale acesteia. Diagnosticul, impactul funcţional asupra funcţionării şi activităţilor ca şi abilitatea pacientului de a participa în societate sunt discutate sistematic, odată cu comunicarea posibilelor riscuri şi a prognosticului bolii. Se stabilesc obiectivele pe termen scurt şi lung ale procesului de reabilitare, împreună cu planificarea intervenţiilor adecvate. Evaluările membrilor echipei sunt cuprinse în planul scris de reabilitare. Planul de reabilitare va fi revizuit regulat.

    3.3.3. Cooperarea Multi-disciplinară în Reabilitare

    Cooperarea strânsă între specialităţile medicale poate fi necesară în Reabilitarea specializată acolo unde trebuie abordate multiple deteriorări cu consecinţele lor funcţionale. Specialiştii trebuie să cadă de acord asupra unei strategii comune care să încorporeze toate intervenţiile la momentul potrivit, în loc să aplice nişte tratamente izolate în mod ad-hoc. Contactul direct permanent între medicii specialişti este necesar pentru stabilirea unei abordări comune pentru strategia generală de tratament.

    Specialiştii RMFB trebuie implicaţi cât mai repede în reabilitarea de urgenţă, chiar din secţia de terapie intensivă*51). În mod similar, poate fi necesară contribuţia permanentă a altor specialişti în saloanele de reabilitare acută care vor contribui la procesul de reabilitare prin propriile lor intervenţii (ex. închiderea traheotomiei la pacienţii ce-şi revin din ventilaţia asistată). În reabilitarea ulterioară şi în reabilitarea persoanelor cu dizabilităţi de lungă durată, este necesară cooperarea cu medicul de familie şi cu alţi specialişti.

    Trebuie luată o decizie rapidă referitor la persoana care conduce procesul de asistenţă medicală al pacientului. Aceasta se va schimba pe parcurs ce pacientul progresează de la o fază la alta, dar acolo unde accentul se pune mai mult pe reabilitare decât pe resuscitare sau tratament medical/ chirurgical acut, specialistul RMFB este cel ce trebuie să conducă procesul de luare a deciziilor.

    3.4. Recuperare (Reabilitare), Medicină Fizică şi Balneologie în diferitele faze ale procesului de Reabilitare

    3.4.1. Recuperare (Reabilitare), Medicină Fizică şi Balneologie în faza acută şi post-acută

    Reabilitarea în fazele de început ale refacerii după o boală sau leziune severă este mult sprijinită de un mediu adecvat, în care sunt abordate temerile şi anxietăţile pacientului. În primele săptămâni abilitatea de a acorda atenţie unui program de antrenament sau de a efectua exerciţii terapeutice poate fi relativ limitată. Totuşi, s-a observat că simplul transfer al unui pacient cu traumatism cranio-cerebral dintr-o secţie aglomerată de chirurgie sau neurochirurgie într-un salon de reabilitare mai liniştit şi cu o atmosferă mai relaxantă are deseori un efect terapeutic ce constă în îmbunătăţirea atenţiei, percepţiei şi reducerea agitaţiei. Acestea sunt beneficii importante în sine, precum şi premise esenţiale pentru un răspuns optim la reabilitare*52). Presiunile serviciilor de urgenţă pot face dificilă tratarea pacienţilor cu nevoi complexe de către echipele de reabilitare multiprofesionale, iar în absenţa unui astfel de tratament, încercările de a diminua cu medicamente simptome precum anxietatea şi neliniştea pot produce o ameliorare pe termen scurt a simptomelor şi o întârziere în refacerea funcţiilor cognitive necesare recuperării.

    3.4.2. Reabilitarea de întreţinere în stările stabile, cronice de dizabilitate şi de deteriorare progresivă

    Alte preocupări majore ale specialiştilor RMFB sunt menţinerea şi îmbunătăţirea funcţiei şi evitarea complicaţiilor previzibile şi care pot fi prevenite în stările stabile, cronice, de dizabilitate şi de deteriorare progresivă. În unele ţări europene (Austria, Germania, Italia, Polonia), reabilitarea prin internare sau "de zi" joacă un rol important în managementul stărilor cronice, ex. afecţiuni cronice musculo-scheletice sau neuromusculare, boli cronice vasculare, respiratorii şi metabolice, ca şi boli de piele şi afecţiuni urologice sau ginecologice. Se pot folosi reprize intermitente de reabilitare intensivă pentru combaterea degradării funcţiei chiar şi la mai mulţi ani de la evenimentul acut*17).

    Scopurile principale ale măsurilor de reabilitare pentru întreţinere în stările cronice constau în îmbunătăţirea funcţiilor organismului şi creşterea activităţilor. Asemenea măsuri implică şi chestiuni de participare cum ar fi întoarcerea la locul de muncă sau evitarea unei pensionări timpurii datorată problemelor de sănătate. Metodele utilizate includ terapiile fizicale, antrenamentul, dieta, intervenţiile psihologice şi educaţia pentru sănătate. Eficacitatea clinică şi efectele pozitive socioeconomice sunt prezentate în studii de urmărire (follow-up) ca şi în studii controlate*52). Programele de educaţie sanitară multi-profesională s-au dovedit de asemenea a fi eficiente.

    3.5. Efectele lipsei Reabilitării

    Potenţialul de reabilitare al unei persoane nu poate fi considerat separat de rezultatul care ar fi fost fără reabilitare. Întrebarea pe care specialistul în reabilitare încearcă să o adreseze este "Va beneficia pacientul de programul de reabilitare într-un mod diferit de cel în care refacerea ar fi fost lăsată la voia întâmplării?" Evoluţia naturală a deteriorărilor şi dizabilităţilor şi a dezavantajelor ce rezultă din acestea, joacă un rol major în rezultatul final al reabilitării. În unele situaţii revenirea este spontană, astfel încât o intervenţie timpurie poate da impresia falsă că terapia a fost eficace*40), *41). Pe de altă parte, intervenţia timpurie poate fi asociată cu un rezultat mai bun chiar şi acolo unde refacerea totală nu are loc.*54)

    Vieţile oamenilor cu dizabilităţi persistente şi a familiilor lor pot fi ameliorate prin reabilitare, dar ceea ce este şi mai important, lipsa reabilitării poate duce la reducerea funcţionării independente şi a calităţii vieţii*55). În spitalul de urgenţă multe probleme ce pot fi corectate, cum ar fi nutriţia, deglutiţia, mobilitatea şi cele legate de echipamente e posibil să nu fie abordate, întrucât accentul se pune pe tratarea de urgenţă a deteriorării. Acesta este locul în care specialiştii RMFB pot asista la prevenirea complicaţiilor şi la asigurarea unui nivel optim de funcţionare*56). În absenţa recuperării pot apărea complicaţii şi pierderi ale funcţiei, iar externarea poate fi întârziată. Totuşi serviciile de sănătate au o obligaţie statutară de a oferi servicii de reabilitare care să satisfacă nevoile tuturor pacienţilor.*57), *58)

    Următoarele probleme pot apărea în cazul absenţei reabilitării:

    - imobilitate inclusiv slăbiciune, deteriorare cardio-respiratorie, atrofie musculară, escare, spasticitate contracturi şi osteoporoză

    - durere

    - probleme de nutriţie

    - probleme de deglutiţie

    - probleme ale vezicii urinare şi intestinelor (constipaţie şi incontinenţă)

    - probleme de comunicare

    - probleme cognitive şi incapacitatea de a beneficia de învăţare

    - probleme de dispoziţie şi comportament

    - boli sistemice de cauze variate, ex. probleme de tract urinar, probleme cardio-respiratorii, diabet zaharat

    - complicaţii ale stărilor de bază.

    Recuperare (Reabilitare), Medicină Fizică şi Balneologie trebuie să continue urmărirea pacienţilor când aceştia revin la viaţa în comunitate, pentru a preveni:

    - problemele secundare de sănătate şi izolarea socială

    - însoţitorii să devină epuizaţi de activitatea de îngrijire şi astfel să întrerupă îngrijirea la domiciliu

    - ca medicii de familie sau asistenţii sociali să fie chemaţi inutil

    - reinternarea de urgenţă în spital; şi;

    - plasarea inutilă în unităţi de îngrijire cronică*8)

    - recomandarea incorectă şi inoportună a echipamentului pentru dizabilitate

    - incapacitatea de a actualiza echipamentul pentru dizabilitate în contextul progresului tehnologic, ex. neuroproteze.

    Consecinţa generală lipsei reabilitării poate fi că persoana rămâne cu o capacitate funcţională şi o calitate a vieţii mai redusă. În comunitate acesta va însemna o risipă de resurse.

    3.6. Prevenţia

    3.6.1. Promovarea sănătăţii

    Promovarea sănătăţii este principiul de bază al tuturor sistemelor de ingrijire a sănătăţii, şi astfel prevenirea bolilor şi al impactului şi complicaţiilor acestora reprezintă un element esenţial al profesiei de medic. În contextul reabilitării, prevenirea bolilor nu se opreşte doar la a împiedica apariţia şi impactul stării, ci se încearcă reducerea impactul bolii asupra tuturor aspectelor vieţii individului. Prevenţia bolilor este clasificată astfel: primară, secundară sau terţiară iar principiile sunt următoarele.

    Tabelul 1: Principiile prevenţiei

*T*

 ┌───────────┬──────────────────┬─────────────────────┬───────────────────────┐

 │Prevenţia  │Caracteristici    │Cadrul în care se    │Exemple                │

 │           │                  │iau măsuri preventive│                       │

 ├───────────┼──────────────────┼─────────────────────┼───────────────────────┤

 │Primară    │Evitarea bolii sau│Arene politice şi    │Reducerea vitezei      │

 │           │leziunii          │sociale              │pentru prevenirea      │

 │           │                  │Asistenţă primară    │accidentelor rutiere   │

 │           │                  │                     │Reducerea factorilor de│

 │           │                  │                     │risc pentru bolile     │

 │           │                  │                     │cardiace şi            │

 │           │                  │                     │cerebrovasculare       │

 ├───────────┼──────────────────┼─────────────────────┼───────────────────────┤

 │Secundară  │Evitarea efectelor│Spital de urgenţă şi │Prevenirea             │

 │           │şi complicaţiilor │secţia de reabilitare│hipertensiunii         │

 │           │bolilor sau       │acută                │intracraniene în cazul │

 │           │leziunilor        │                     │traumatismelor         │

 │           │                  │                     │cranio-cerebrale       │

 │           │                  │                     │Prevenirea accidentului│

 │           │                  │                     │vascular cerebral după │

 │           │                  │                     │infarctul de miocard   │

 │           │                  │                     │Prevenirea imobilităţii│

 │           │                  │                     │şi a problemelor de    │

 │           │                  │                     │viabilitate a          │

 │           │                  │                     │ţesuturilor            │

 │           │                  │                     │Prevenirea             │

 │           │                  │                     │contracturilor         │

 ├───────────┼──────────────────┼─────────────────────┼───────────────────────┤

 │Terţiară   │Evitarea efectelor│Secţia de Reabilitare│Tratamentul problemelor│

 │           │bolilor sau       │post-acută şi de     │de comportament ca     │

 │           │leziunilor asupra │întreţinere          │urmare a traumatismelor│

 │           │vieţii individului│                     │cranio-cerebrale       │

 │           │ex. limitarea     │                     │Prevenirea             │

 │           │activităţilor     │                     │dificultăţilor         │

 │           │şi/sau restricţia │                     │financiare şi a        │

 │           │participării      │                     │şomajului după boală   │

 │           │                  │                     │sau leziune            │

 └───────────┴──────────────────┴─────────────────────┴───────────────────────┘

*ST*

    Specialiştii RMFB pot fi implicaţi la toate nivelurile în prevenţia bolilor sau leziunilor. Principiile generale ale antrenamentului fizic, inclusiv performanţele cardio-vasculare, musculo-scheletie şi de coordonare trebuie luate în considerare. Aceasta poate contribui de ex. la prevenirea hipertensiunii, a infarctului de miocard, a durerilor lombosacrate şi a căderilor.

    3.6.2. Prevenirea complicaţiilor secundare

    Există complicaţii secundare generale ce apar în urma bolilor sau traumelor. Acestea includ pneumonie, tromboză, escare, decondiţionare circulatorie şi musculară, osteoporoză şi o status nutriţional precar. Există complicaţii specifice diferitelor stări, cum sunt disfagia după accidentul vascular cerebral şi disfuncţia urinară după traumatismele vertebro-medulare. Toate aceste probleme vor fi abordate cu succes în serviciul RMFB.

    3.6.3. Efecte ale prevenţiei terţiare

    Există acum dovezi importante că reabilitarea aduce beneficii reale*59)-*62), performanţă funcţională şi participare îmbunătăţite şi că, chiar dacă este aplicată mai târziu, ea tot aduce beneficii*63). Este mai puţin probabil ca cei care au beneficiat de reabilitare să moară sau să trăiască instituţionalizaţi ca urmare a bolii sau leziunii. Acest efect se regăseşte în multe grupe de afecţiuni şi la toate vârstele, cu toate că tinerii au tendinţa de se reface mai bine. Majoritatea studiilor confirmă valoarea a două aspecte diferite ale reabilitării. Mai întâi, majoritatea ameliorărilor documentate sunt rezultatele funcţionale şi în al doilea rând, oamenii cu dizabilităţi care au trecut prin servicii de reabilitare au mai puţine complicaţii evitabile. Există mai puţine probleme fizice (cum ar fi cele asociate cu imobilizarea: contracturile şi escarele) şi mai puţine probleme psihologice cum ar fi depresia netratată. Deşi există dovezi clare că o perioadă intensă de reabilitare după un eveniment acut cum ar fi traumtismul cranio-cerebral sau cel vertebro-medular produce câştiguri funcţionale clare pe termen scurt*44), există de asemenea dovezi că aceste câştiguri pe termen scurt sunt pierdute dacă nu se oferă un sprijin pe termen mai lung*51), *64). Chiar şi acolo unde eficienţa modalităţilor terapeutice individuale lipseşte, dovezile susţin eficienţa reabilitării multi-profesionale*65), *66). Astfel, este important contactul pe termen lung cu persoana cu dizabilităţi pentru a asigura reabilitarea, până când refacerea naturală este completă, şi pentru a preveni apariţia ulterioară a complicaţiilor evitabile.

    4. SPECIALITATEA DE RECUPERARE (REABILITARE), MEDICINĂ FIZICĂ ŞI BALNEOLOGIE

    4.1. Contribuţia specialistului de Recuperare (Reabilitare), Medicină Fizică şi Balneologie la procesul de Reabilitare

    RMFB oferă cadrul unei reabilitări organizate. Aceasta s-a dovedit a fi mai eficientă şi nu mai costisitoare decât cea oferită într-o manieră ad-hoc*19). Specialiştii RMFB recunosc de asemenea importanţa urmăririi pe termen lung. Ameliorările în funcţionarea fizică şi cognitivă, de ex. după un traumatism cranio-cerebral, pot apare după mulţi ani, iar specialiştii RMFB se asigură nu numai că pacienţii sunt optim plasaţi pentru a beneficia de ameliorarea funcţională, dar ei lucrează pe perioade prelungite, dacă este necesar, pentru a întări funcţionarea personală şi participarea în societate.

    Specialistul RMFB are un rol important în reabilitare atunci când:

    - există o combinaţie complexă de deteriorări, ex. cognitive, comportamentale şi fizice, în care medicii sunt pregătiţi să facă o analiză generală a situaţiei şi să pună la un loc evaluările oferite de colegii care nu sunt medici;

    - există o deteriorare semnificativă ce duce la pierderea activităţii şi/sau participării în urma unui eveniment brusc, de ex. un accident vascular cereral, traumatism vertebro-medular sau alte traume;

    - este posibilă o repetare sau recidivă a afecţiunii de bază, ex. scleroză multiplă, artrită reumatoidă;

    - sunt disponibile măsurile medicale ce ameliorează direct deteriorările sau cresc starea-de-bine şi activitatea, ex. medicaţia pentru spasticitate, incontinenţă sau durere;

    - tratamentul medical al afecţiunii de bază şi complicaţiile sale prezintă riscuri de dizabilitate ce necesită monitorizarea;

    - riscurile medicale ale stărilor dizabilitante s-au intensificat prin schimbări în stilul de viaţă al persoanei, de exemplu în tranziţia de la adolescenţă la maturitate, în tranziţia de la procesul de învăţământ la statutul de angajat şi în procesele de îmbătrânire.

    Specialiştii în RMFB se preocupă exclusiv de acest domeniu astfel încât munca lor nu este afectată de cerinţele asistenţei medicale de urgenţă. Existenţa RMFB ca specialitate separată este în beneficiul pacienţilor*18). Pacienţii merită specialişti competenţi care sunt pregătiţi în acest scop şi dedicaţi în totalitate acestei sarcini. Pacienţii cu dizabilităţi fizice majore, şi în particular cei cu nevoi complexe, necesită atenţia unei echipe multi-profesionale condusă de un specialist în RMFB. Capitolul 4 defineşte natura activităţii, care necesită o abordare medicală a reabilitării şi nu doar un input terapeutic.

    4.2. Specialitatea de Recuperare (Reabilitare), Medicină Fizică şi Balneologie în Europa

    Specialiştii RMFB sunt doctori pregătiţi în domeniul lor timp de 5 sau mai mulţi ani*67) conform reglementărilor naţionale referitor la pregătirea medicală postuniversitară. Ei nu sunt specializaţi în managementul unui organ sau a unei stări medicale particulare, ci se concentrează mai degrabă pe problemele funcţionale ce apar în urma multor boli. Ei oferă asistenţă medicală persoanelor cu dizabilităţi ce rezultă din boli cronice şi traume sau alte stări grave ale sănătăţii. Scopul principal al intervenţiilor RMFB este ameliorarea funcţionării fizice şi mentale pentru a da şansa pacienţilor să fie activi şi să aibă o calitate a vieţii mai bună pentru a se putea angaja în viaţa socială. Ei tratează şi boala de bază atunci când este necesar, conform ghidurilor terapeutice pentru boala de bază. Dacă apar simptome persistente şi probleme, funcţionarea, activitatea şi participarea pot fi încă promovate prin metodele şi tehnicile de reabilitare specializată. Ei sunt astfel capabili să amelioreze stările medicale ce au condus la deficite funcţionale, ex. afecţiuni neurologice, musculoscheletice, amputaţii, afecţiuni ale cordului şi plămânilor etc.

    4.3. Afecţiuni şi stări în Recuperare (Reabilitare), Medicină Fizică şi Balneologie

    Specialiştii RMFB se ocupă de managementul pacienţilor cu o multitudine de diferite afecţiuni (Anexa 2). Ei sunt preocupaţi de impactul acestora asupra funcţionării şi participării personale. Doctorii de RMFB caută să aducă beneficii indiferent de diagnosticul de bază. Totuşi, diagnosticul serveşte în prognosticarea rezultatelor şi a potenţialului de ameliorare.

    Există un număr de probleme generale în contextul multor stări de sănătate cu care doctorii RMFB se întâlnesc zilnic. Acestea includ:

    - repausul prelungit la pat şi imobilizarea, duce la decondiţionarea pacienţilor şi la reducerea funcţionării fizice şi psihologice;

    - deficitele motorii produc slăbiciune şi pierderea funcţionării personale;

    - spasticitatea conduce la deformarea membrelor şi probleme de imagine personală;

    - disfuncţii ale vezicii şi intestinelor, des întâlnite la pacienţii cu dizabilităţi;

    - escarele, complicaţie în cazul traumatismelor vertebro-medulare, a pacienţilor diabetici sau bătrâni;

    - disfagia - persoane cu probleme de deglutiţie, pierd bucuria de a mânca şi prezintă riscul pneumoniei de aspiraţie sau malnutriţiei;

    - sindroame algice;

    - dificultăţi de comunicare;

    - disfuncţiile sexuale şi de sexualitate modifică imaginea de sine şi funcţionarea organelor;

    - schimbări de dispoziţie, comportament şi personalitate; şi

    - schimbări în dinamica familiei, relaţiile personale, oportunităţile de carieră şi siguranţa financiară.

    În plus, specialiştii RMFB pot fi implicaţi în reabilitarea pacienţilor cu stări psihosomatice, ginecologice şi dermatologice.

    4.4. Diagnostic şi evaluare

    Doctorii RMFB recunosc nevoia unui diagnostic definitiv înaintea tratamentului şi recuperării orientate pe problemă. În plus, ei se preocupă de aspectele funcţionării şi participării care contribuie la evaluarea completă a pacientului în determinarea scopurilor tratamentului*68). Acestea se fac împreună cu persoana cu dizabilităţi, familia acesteia şi membrii echipei de reabilitare.

    Diagnosticul şi evaluarea în RMFB cuprinde toate dimensiunile funcţiilor şi structurilor corpului, activităţile şi aspectele de participare relevante pentru procesul de reabilitare. În plus, sunt evaluaţi şi factorii contextuali relevanţi. Anamneza în RMFB trebuie să includă analizarea problemelor în toate dimensiunile CIF.

    Pentru a obţine un diagnostic al deficitelor structurale relevante pentru boală şi pentru procesul de reabilitare, pe lângă examinarea clinică se folosesc investigaţii şi tehnici standard. Acestea includ analize de laborator ale sângelui, imagistică, etc.

    Evaluarea clinică şi măsurarea restricţiilor funcţionale şi a potenţialului funcţional cu privire la procesul de reabilitare constituie o parte majoră a diagnosticului în RMFB. Acestea includ evaluarea clinică a forţei musculare, intervalul de mişcare, funcţiile cardiace şi respiratorii. Măsurătorile tehnice pot include testarea musculară (forţă, activitate electrică şi altele), testarea funcţiilor circulatorii (tensiunea arterială, frecvenţa cardiacă, EKG în repaos şi efort), funcţia respiratorie şi altele. Specialiştii RMFB pot utiliza măsurători standardizate ale performanţei ca analiza mersului, testarea musculară izokinetică, etc. În reabilitarea pacienţilor cu anumite stări sunt necesare măsuri de diagnostic specializate, ex. evaluarea disfagiei la pacienţii cu atac cerebral, măsurători urodinamice la pacienţii cu traumatism vertebro-medular, sau analiza funcţiilor de execuţie la pacienţii cu traumatisme cranio-cerebrale.*69)-*70)

    Activităţile pacienţilor sunt apreciate în multiple moduri. Exemple de două metode importante sunt:

    - Activităţile standardizate ale funcţiilor singulare efectuate de pacient (e.g. testul mersului, teste de apucare sau mânuire a instrumentelor, performanţe în situaţii ocupaţionale standardizate). Aceste teste pot fi evaluate calitativ (evaluate de doctorii RMFB sau terapeuţi) sau cantitativ (timpul de execuţie, capacitatea de a ridica greutăţi şi altele).

    - Aprecierile unor activităţi mai complexe, cum ar fi cele ale vieţii cotidiene (spălarea, îmbrăcarea, utilizarea toaletei şi altele) şi performanţe în viaţa obişnuită (mersul, aşezatul, etc.). Aceste evaluări pot fi efectuare de specialiştii în Reabilitare sau se pot face autoevaluări de către persoana în cauză prin chestionare standardizate.

    Participarea este analizată în principial prin interviuri cu pacienţii utilizând chestionare standardizate. Parametrii socio-economici (ex. zilele de concediu medical) sunt folosiţi pentru a evalua problemele de participare socială şi ocupaţională.

    Multe instrumente de apreciere în RMFB combină parametrii funcţiilor organismului, activităţilor şi participării. Acestea pot fi folosite pentru a decide asupra recomandării măsurilor de reabilitare (desemnare) sau a aprecia rezultatul intervenţiei (evaluare). Instrumentele adecvate trebuie alese în concordanţă cu problema funcţională a individului şi a fazei din procesul de reabilitare.*71)

    Factorii contextuali relevanţi privitori la mediul social şi fizic sunt evaluaţi prin interviuri sau liste de verificare CIF standardizate. Pentru diagnosticul factorilor personali, (ex. strategii pentru pacient de "a face faţă"), se utilizează chestionare standardizate.

    Multe instrumente sunt folosite pentru a evalua atât capacitatea funcţională globală şi specifică cât şi procesul de reabilitare*72); unele se intersectează cu componentele CIF individuale. De exemplu, Măsura Independenţei Funcţionale (MIF)*73) şi Indexul Barthel*74) încorporează aspecte ale funcţiilor organismului şi a activităţilor ca şi co-morbidităţi relevante şi dimensiunea sprijinului extern necesar. Alegerea măsurătorilor depinde de faza şi scopurile procesului de reabilitare şi de capacitatea funcţională a individului.

    O listă cu metodele de diagnostic se găseşte în Anexa 3.

    4.5. Planul de Reabilitare

    RMFB concepe şi utilizează un plan de reabilitare pentru fiecare individ pentru a dirija reabilitarea acestuia orientată pe problemă. (Tabelul 2). Pacienţii participă activ la elaborarea acestuia împreună cu ceilalţi membri ai echipei de reabilitare care este centrată pe pacient. Punctul de interes al planului variază în funcţie de problemele particulare întâlnite, dar elementele esenţiale au un format de bază similar. Planul trebuie să fie revizuit şi actualizat regulat de către echipa de reabilitare şi formează baza de comunicare a membrilor echipei asupra progresului pacientului pe parcursul reabilitării.

    Specialiştii RMFB sunt responsabili cu elaborarea planului de reabilitare şi stabilirea duratei în care acesta trebuie aplicat. Planul trebuie să includă următoarele informaţii:

    - diagnostic;

    - problemele cu care se prezintă şi funcţiile păstrate (conform cadrului CIF, vezi capitolul 3.2.);

    - scopurile individului;

    - scopurile insoţitorului/familiei;

    - scopurile specialiştilor;

    Tabelul 2: Exemplificarea câtorva probleme cuprinse în planul de Reabilitare

*T*

 ┌───────────────┬───────────────────────────┬────────────────────────────────┐

 │   Problema    │          Scopuri          │      Intervenţii posibile      │

 ├───────────────┴───────────────────────────┴────────────────────────────────┤

 │                 FUNCŢIILE ŞI ACTIVITĂŢILE ORGANISMULUI                     │

 ├───────────────┬───────────────────────────┬────────────────────────────────┤

 │Activitate     │Realizarea unor transferuri│Antrenarea posturii şi a        │

 │fizică         │sigure                     │mişcării folosind echipamentul  │

 │               │                           │necesar                         │

 │               │                           │                                │

 │               │Creşterea mobilităţii în   │Antrenarea posturii şi a        │

 │               │casă şi în afara ei        │mişcării Explorarea şi          │

 │               │(realizarea/ ameliorarea   │instruirea pentru utilizarea    │

 │               │mersului, urcarea scărilor,│dispozitivelor de asistare      │

 │               │utilizarea transportului   │pentru mobilitate               │

 │               │public şi privat)          │                                │

 ├───────────────┼───────────────────────────┼────────────────────────────────┤

 │Comunicare     │Ameliorarea comunicării, a │Antrenamentul este centrat pe   │

 │               │vorbirii şi înţelegerii    │terapia de limbaj şi vorbire    │

 │               │                           │pentru ameliorarea limbajului şi│

 │               │                           │a articulării                   │

 │               │                           │Explorarea şi instruirea pentru │

 │               │                           │utilizare a tehnologiei de      │

 │               │                           │asistare, după caz              │

 ├───────────────┼───────────────────────────┼────────────────────────────────┤

 │Comportament şi│Îmbunătăţirea              │Medicaţie, psihoterapie, terapie│

 │dispoziţie     │comportamentului           │comportamentală şi cognitivă    │

 │               │                           │Reducerea depresiei şi          │

 │               │Normalizarea dispoziţiei   │anxietăţii prin consiliere şi   │

 │               │                           │medicaţie                       │

 ├───────────────┼───────────────────────────┼────────────────────────────────┤

 │Durere         │Reducerea durerilor        │Medicaţie analgezică, terapii   │

 │               │                           │fizicale, managementul          │

 │               │                           │stresului, confruntare, alte    │

 │               │                           │strategii                       │

 ├───────────────┼───────────────────────────┼────────────────────────────────┤

 │Incontinenţă   │Promovarea continenţei     │Reantrenarea vezicii, exerciţii │

 │               │vezicii şi a intestinului  │de planşeu pelvian, medicaţie,  │

 │               │                           │utilizarea cateterelor şi       │

 │               │                           │stomelor                        │

 ├───────────────┼───────────────────────────┼────────────────────────────────┤

 │Incapacitatea  │Realizarea capacităţii de a│Analiza părţilor componente ale │

 │de             │se spăla, pieptăna, îmbrăca│activităţii, refacerea          │

 │auto-îngrijire │şi a-şi face toaleta       │abilităţii folosind metode      │

 │               │                           │alternative şi/sau echipamente  │

 │               │                           │şi/sau reantrenare              │

 ├───────────────┴───────────────────────────┴────────────────────────────────┤

 │                              PARTICIPARE                                   │

 ├───────────────┬───────────────────────────┬────────────────────────────────┤

 │Incapacitatea  │Instruire asupra pregătirii│Analiza părţilor componente ale │

 │de a se        │meselor şi efectuării      │activităţii, refacerea          │

 │descurca       │activităţilor casnice      │abilităţii folosind metode      │

 │independent    │                           │alternative sau surse de ajutor │

 │acasă          │                           │şi/sau echipament şi/sau        │

 │               │                           │reantrenare                     │

 ├───────────────┼───────────────────────────┼────────────────────────────────┤

 │Pierderea      │Întoarcerea la locul de    │Analiza părţilor componente ale │

 │locului de     │muncă                      │activităţii şi întoarcerii la   │

 │muncă          │                           │locul de muncă, refacerea       │

 │               │                           │abilităţilor, adaptarea la      │

 │               │                           │meserie, recalificare, adaptări │

 │               │                           │la locul de muncă şi            │

 │               │                           │echipamente, ameliorarea        │

 │               │                           │accesului şi sprijinului la     │

 │               │                           │locul de muncă                  │

 └───────────────┴───────────────────────────┴────────────────────────────────┘

*ST*

    4.6. Intervenţii în Recuperare (Reabilitare), Medicină Fizică şi Balneologie

    RMFB utilizează diverse intervenţii. Specialiştii RMFB elaborează un plan de intervenţii bazat pe diagnostic şi limitarea funcţională a pacientului. Pe urmă, specialistul fie face intervenţia cu scopul de a rezolva problemele, fie un alt membru al echipei face acest lucru. În alte unităţi specialistul RMFB va prescrie terapia. Intervenţiile includ:

    - Intervenţii medicale

      - Medicaţia ce are ca scop refacerea sau ameliorarea structurii corpului şi/sau funcţiei, ex. terapia durerii, terapia inflamaţiei, reglarea tonusului muscular, ameliorarea percepţiei, ameliorarea performanţei fizice, tratamentul depresiei.

      - Proceduri practice, inclusiv injecţii şi alte tehnici de administrare a medicamentelor;

      - Evaluarea şi revizuirea intervenţiilor;

      - Prognosticarea.

    - Agenţi fizici (Tratamente fizicale)

      o Electrostimulare; electrostimulare funcţională

      o Electroterapie;

      o Altele inclusiv ultrasunete, aplicaţii termo- şi crioterapie, fototerapie (ex. terapie Laser), hidroterapie şi balneoterapie, diatermie, masoterapie şi limfterapia (drenaj limfatic manual),

      o Unde de şoc extracorporeale

      o Utilizarea de factori naturali terapeutic (balneoterapie)

    - Alte intervenţii

      o Tehnici de terapie manuală pentru articulaţii cu limitare reversibilă de mobilitate şi pentru disfuncţii ale ţesutului moale;

      o Kinetoterapie şi exerciţii terapeutice

      o Terapia ocupaţională pentru: a) analiza activităţilor, vieţii cotidiene şi de ocupaţie, sprijinirea structurilor deteriorate ale organismului (ex. atele), b) a învăţa pacientul cu anumite deprinderi prin care să depăşească barierele în activitatea cotidiană, c) ameliorarea deteriorării funcţiei şi a percepţieii şi d) întărea motivaţiei

      o Terapia limbajului şi vorbirii în cadrul unor programe complexe de reabilitare specializate;

      o Biofeedback

      o Managementul disfagiei;

      o Intervenţii neuropsihologice;

      o Evaluarea şi intervenţii psihologice, inclusiv consiliere;

      o Terapiea nutriţională;

      o Echipamente pentru dizabilitate, tehnologie de asistare, proteze, orteze, supot tehnic;

      o Educarea pacientului;

      o Nursing de reabilitare

    4.7. Practica Recuperării (Reabilitări), Medicinii Fizice şi Balneologiei - Activităţi clinice şi cadrul de desfăşurare

    Specialiştii RMFB sunt implicaţi în toate fazele procesului de reabilitare şi de refacere ca şi în îngrijirea pacienţilor cu stări cronice. Ei acţionează într-o varietate de unităţi clinice de la secţii de asistenţă de urgenţă, centre de reabilitare de sine stătătoare, departamente în spitale, până la clinici comunitare şi cabinete de practică individuală. Activităţile lor variază în funcţie de tipul de unitate clinică, dar ei adoptă în toate aceleaşi principii generale ale RMFB.

    Unităţile de reabilitare specializate sunt esenţiale în spitalele de acuţi. Acolo trebuie să existe paturi speciale sub supravegherea unui specialist RMFB împreună cu o echipă mobilă de reabilitare ce oferă sfaturi şi tratamente pacienţilor din terapie intensivă şi din alte secţii de acuţi. RMFB furnizează diagnostice, evaluări şi intervenţii atât pentru pacienţii din propria secţie cât şi pentru cei din alte secţii. Rolul consultativ al specialistului RMFB constă în asigurarea că reabilitarea, refacerea funcţională şi prevenirea pierderilor secundare ale funcţiilor, ex. după imobilizare (contractură, pneumonie sau tromboză) începe cât mai curând posibil. Reabilitarea specializată precoce previne şi/sau reduce restricţiile de funcţionare pe termen lung.*61-63)

    În perioada imediat următoare leziunii, se ştie că simplul transfer al unui pacient cu traumatism cranio-cerebral dintr-o secţie aglomerată de chirurgie sau neurochirurgie într-un salon de reabilitare mai liniştit şi cu o atmosferă mai relaxantă are deseori un efect terapeutic în sine, ce constă în îmbunătăţirea atenţiei, percepţiei şi reducerea iritabilităţii şi agitaţiei*55). Secţiile de acuţi nu permit practica recuperării multi-profesionale pentru pacienţii cu nevoi complexe.

    În centrele de reabilitare (inclusiv în asistenţa "de zi") şi secţiile de Reabilitare din spitalele de urgenţă toţi pacienţii sunt văzuţi de un specialist RMFB. El investighează pacientul, face evaluări funcţionale şi explorează influenţa factorilor contextuali asupra funcţionării. Sunt alese intervenţiile necesare, ex. terapiile fizicale, psihoterapia, terapia ocupaţională, logopedia, pregătire neuropsihologică, medicamente sau intervenţii sociale. De asemenea, terapeuţii evaluează pacientul înaintea aplicării intervenţiilor. Rezultatele investigaţiilor specialistului RMFB şi evaluările terapeuţilor formează baza pentru planul de reabilitare şi deciziile luate de echipa de reabilitare.

    Decizia de externare a pacienţilor aparţine specialistului RMFB pe baza unei reuniuni a echipei la care persoana cu dizabilităţi şi membrii familiei participă activ. Specialiştii RMFB pun la dispoziţie un raport cuprinzător de externare, alcătuit pe baza investigaţiilor şi informaţiilor oferite de membrii echipei. Acest raport oferă informaţii asupra situaţiei la prezentare, stării funcţionale a pacientului, a activitatăţii şi participării la momentul externării ca şi date despre prognostic şi recomandările pentru îngrijirea, tratamentul şi reabilitarea ulterioare.

    În serviciile ambulatorii şi practici private, se pune un accent diferit pe practica RMFB, şi anume pe evaluarea diagnosticului şi iniţierea tratamentului. După investigaţie şi evaluare funcţională, pacienţilor li se recomandă fie o singură serie de terapii (FT, TO sau altele) fie, dacă reabilitarea multiprofesională este necesară, se adoptă o abordare în echipă. După tratament, specialistul RMFB reevaluează pacientul şi decide asupra investigaţiilor suplimentare sau trimiterea la medicul de familie, după caz.

    Specialiştii RMFB cooperează strâns cu pacientul şi familia acestuia şi intenţionează să comunice bine cu medicul de familie al pacientului şi cu alţi specialişti, în special atunci când trebuie solicitate de la alte specialităţi pentru diagnostic sau tratament, ex. neurologie, cardiologie, chirurgie ortopedică etc.

    Specialiştii RMFB pot să lucreze şi cu echipe de reabilitare din comunitate (cum ar fi cele pentru traumatismele cranio-cerebrale, bolile neurologice cronice, afecţiunile musculo-scheletice) şi de asemenea să consilieze echipe diverse din comunitate.

    ANEXA 1
    Descrierea specialităţii Recuperare (Reabiltiare), Medicină Fizică şi Balneologie MFB

    Medicina de Reabilitare (Recuperare) se concentrează nu numai pe funcţionarea fizică, dar şi pe capacitatea de a permite persoanelor să participe activ în cadrul societăţii. Acesta reprezintă mai mult decât definiţia stabilită pentru Reabilitare, care este "un proces activ, prin intermediul căruia cei care au dizabilităţi ca urmare a leziunilor sau a bolilor îşi revin complet sau, dacă nu este posibil să-şi revină complet, ajung la potenţialul fizic, mental sau social optim şi sunt integraţi în mediul care le este cel mai potrivit"*2). Ambele se referă la persoanele cu boli cronice, după traume şi dizabilităţi congenitale. Pentru a se ajunge la cele menţionate, în centrele de reabilitare vor fi antrenate activităţi precum auto-îngrijirea, mersul, condusul autovehiculelor, cumpărăturile, învăţatul şi multe altele. În Clasificarea Internaţională a Funcţionării, Dizabilităţii şi Sănătăţii (CIF)*9) sunt enumerate toate activităţile posibile (vezi Capitolul 3)

    Medicina Fizică este disciplina medicală care, pe baze ştiinţifice, se ocupă cu intervenţiile al căror scop este acela de a îmbunătăţi funcţionarea fiziologică şi mentală, prin folosirea unor mecanisme fiziologice (precum reflexele, adaptabilitatea funcţională şi neuroplasticitatea), ca şi prin folosirea pregătirii fizice şi mentale. Toate acestea sunt posibile după ce s-a pus un diagnostic funcţional corect prin testare funcţională, ceea ce reprezintă competenţa specializată a RMFB. Medicina Fizică se face frecvent prin munca în echipa multi-profesională, inclusiv fizioterapeuţi, terapeuţi ocupaţionali şi alţi profesionişti din domeniul sănătăţii, asistenţi sociali, personal educativ şi ingineri. (Vezi Capitolul 5).

    Balneologia este ştiinţa care se ocupă cu descoperirea, studiul complex şi aplicarea în practica medicală a factorilor naturali terapeutici (FNT).

    FNT - ansamblul elementelor fizice/chimice terapeutice, sanogene naturale. Sunt consideraţi factori naturali terapeutici: apele minerale terapeutice, lacurile şi nămolurile terapeutice, gazele terapeutice, ansamblul elementelor fizico/chimice ale climatului, inclusiv microclimatul de saline şi peşteri, avizate de Ministerul Sănătăţii conform Legislaţiei în vigoare

    ANEXA 2
    Exemple de condiţii de dizabilitate întâlnite în mod obişnuit de specialiştii RMFB

    Traumatisme

    Traumatisme cranio-cerebrale;

    Traumatisme vertebro-medulare;

    Politraumatisme;

    Leziuni ale plexului brahial şi ale nervilor periferici;

    Leziuni cauzate de activitatile sportive;

    Leziuni asociate cu boli cronice ce creează dizabilitate;

    Leziuni ocupaţionale.

    Afecţiuni neurologice

    Accidente vasculare cerebrale-inclusiv hemoragii subarahnoide;

    Afecţiuni neurologice cronice care creează dizabilitate, de exemplu scleroza multiplă, boala Parkinson;

    Infecţii şi abcese ale sistemului nervos central;

    Tumori ale sistemului nervos central;

    Paralizie spinală;

    Afecţiuni neuromusculare şi miopatii;

    Neuropatii periferice, inclusiv sindromul Guillain Barre şi sindroame de încarcerare a nervilor;

    Boala Alzheimer;

    Afecţiuni congenitale - paralizie cerebrală (IMC), spina bifida, etc;

    Afecţiuni congenitale rare.

    Durerea acute şi cronice

    Amputatii (post-traumatice şi vasculare şi în cazul bolilor maligne);

    Afecţiuni post-operatorii (inclusiv transplant de organe), post intervenţii de terapie intensivă (inclusiv polineuropatii grave şi sindroame de imobilizare (decondiţionare) şi insuficienţă multiorgane.

    Afecţiuni musculo-scheletice

    Afecţiuni vertebrale:

     Lombosacralgia acută şi cronică;

     Sindroame vertebrale cervicale;

     Afecţiuni ale coloanei dorsale;

    Afecţiuni articulare degenerative şi inflamatorii:

     Mono şi poliartrite;

    Reumatismul ţesutului moale (inclusiv fibromialgia);

    Afecţiuni complexe ale membrelor;

    Osteoporoză;

    Sindroame dureroase cronice (musculo-scheletice):

     Sindroame dureroase profesionale;

     Sindroame de oboseală cronică şi fibromialgia.

    Tulburări cardio-vasculare

     Boli coronariene;

     Insuficienţă cardiacă;

     Boli valvulare;

     Cardiomiopatii;

     Boli vasculare periferice, inclusiv amputatii;

     Hipertensiunea arterială;

    Afecţiuni respiratorii

     Astm bronsic;

     Boli pulmonare cronice obstructive;

     Fibroză pulmonară;

     Pneumoconioza, inclusiv azbestoza şi alte boli profesionale.

    Obezitatea şi alte afecţiuni metabolice

     Diabet zaharat;

     Sindroame metabolice, hiperlipidemie şi hiperuricemie.

     Afecţiuni ale tractului urinar

      Insuficienţă renală cronică;

      Tumori ale tractului urinar;

      Prostatism (hipertrofie prostatică benignă sau malignă);

      Incontinenţă - de exemplu incontinenţă de stres şi incontinenţă post-operatorie.

    Afecţiuni ale tractului gastrointestinal

     Boala Crohn, rectocolită ulcero-hemoragică;

     Tulburări gastrointestinale funcţionale.

    Disfuncţii sexuale (altele decât cele neurologice)

     Probleme de sexualitate;

     Disfuncţii erecţile.

    Boli infecţioase şi imunologice

     Transplant de măduvă osoasă;

     Consecinţele infecţiei cu HIV.

    Cancerul şi consecinţele lui, inclusiv tratamentul sechelelor şi paliaţia

    Afecţiuni legate de vârstă

     Afecţiuni pediatrice, inclusiv malformaţii congenitale, scolioză idiopatică, boala Perthes, spina bifida, etc;

     Probleme legate de vârsta înaintată.

    ANEXA 3
    Instrumente de diagnostic şi evaluare în Recuperare (Reabilitare), Medicină Fizică şi Balneologie (RMFB)

    Diagnosticul şi evaluarea în RMFB include cele menţionate în următoarea listă.

    Diagnosticul bolii

     Istoric;

     examinare clinică;

     instrumente de diagnostic clinic, diagnostic paraclinic-imagistic, etc.

    Evaluări funcţionale

     examinări funcţionale clinice (de exemplu testarea musculară, bilanţul articular, al coordonării, echilibrului, mersului şi abilităţii);

     teste standardizate / teste clinice (ex. - testul "Up&go"; mersul pe distanţa de 10 metrii, şi altele)

     teste tehnice (dinamometrie: forţa şi rezistenţa musculară, testare electro-fiziologică, etc);

     scale de evaluare şi chestionare, măsurători ale rezultatelor (outcome measures);

     teste somato-senzitive (sensibilitate tactilă, termică şi dureroasă, etc);

     evaluarea posturii şi mobilităţii: posibilitatea de a atinge, de a prinde şi de a manipula;

     testarea senzaţiilor şi a simţurilor speciale;

     deglutiţia şi nutriţia;

     sexualitatea;

     continenţa;

     viabilitatea ţesutului (probleme ale pielii şi escarele);

     funcţionarea vezicii/ intestinului;

     comunicarea (vorbirea, limbajul, comunicarea non-verbală);

     dispoziţia, comportamentul, personalitatea;

     parametri generali de sănătate, etc;

     teste neuro-psihologice (percepţie, memorie, funcţii de executie, atenţie şi altele).

    Evaluări ale activităţii şi participării

     istoric / anamneză, liste de verificare şi chestionare;

     factori de mediu relevanţi;

      situaţia socială, familia şi prietenii, comunitatea;

      ocupaţia şi angajatorul, bunuri financiare şi de altă natură;

     nevoi de îngrijire;

     nevoi de echipament (de exemplu fotolii rulante);

     adaptări ale mediului (ex. domiciliu).

    Evaluări funcţionale speciale

     Laboratoare de analiză a mersului, care conţin instrumente pentru

      măsurări kinematice - modele de mişcare incluzând parametri temporali şi spaţiali (goniometrie / electrogoniometrie, accelerometrie, sisteme optoelectronice, camere video digitale cu softurile dedicate, etc);

      măsurări kinetice - forţe de reacţie (platforme dinamometrice, platforme pentru podobarografie, sisteme cu senzori plantari, sisteme portabile pentru mers, etc);

      activitate EMG de suprafaţă pentru muşchii ţintă

      evaluare energetică

    Cuantificarea altor tulburari de echilibru şi mobilitate (posturografie statică şi dinamică, monitorizarea pe termen lung a activităţii, etc).

    Performanţa ocupaţională: activităţile vieţii cotidiene şi management la domiciliu, activităţi productive şi profesionale (inclusiv evaluarea funcţională a capacităţii şi analiza făcută la locul de muncă), evaluare terapeutică a şofatului, activităţi în timpul liber.

    ANEXA 4
    Planul de Recuperare (Reabilitare), Medicină Fizică şi Balneologie

*T*

                           ┌────────────────────┐

                           │Condiţia de sănătate│

                           │  +/- dizabilitate  │

                           └─────────┬──────────┘

                                     ↓

                                ────────────

       ┌─────────────────────→( Evaluare RMF )←────────────────────────┐

       │                        ─────┬──────                           │

       │        ┌────────────────────┼─────────────────────┐           │

       │        ↓                    ↓                     ↓           │

       │  ┌───────────┐      ┌───────────────┐    ┌──────────────────┐ │

       │  │ Medicaţie │      │ Agenţi fizici │    │ Alte intervenţii │ │

       │  └─────┬─────┘      └───────┬───────┘    └────────┬─────────┘ │

       │        │                    │                     │           │

       │        └────────────────────┼─────────────────────┘           │

       │                             ↓                                 │

   ────┴─────                   ┌─────────┐                       ─────┴────

 ( Reevaluare )                 │ Outcome │                     ( Reevaluare )

   ────┬─────                   └────┬────┘                       ─────┬────

       │                 ┌───────────┴─────────────┐                   │

       │                 ↓                         ↓                   │

       │           ┌────────────┐            ┌────────────┐            │

       │           │ Ameliorare │            │ Ameliorare │            │

       │           └─────┬──────┘            │  Medicală  │            │

       │                 │                   │  Maximală  │            │

       └─────────────────┘                   └─────┬──────┘            │

                                                   ↓                   │

                                           ┌──────────────────┐        │

                                           │Instituţionalizare├────────┘

                                           └──────────────────┘

*ST*

                                     -----

